Úradný vestník L 026 , 02/02/2000 S. 0013 - 0017



Rozhodnutie Komisie z 21. decembra 1999 ustanovujúce špeciálne podmienky, ktorými sa riadi dovoz produktov rybolovu a akvakultúry pôvodom z Pakistanu (oznámené pod číslom dokumentu C(1999) 4754) (Text s významom pre EHP) (2000/83/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady č. 91/493/EHS z 22. júla 1991 ustanovujúcu zdravotné podmienky na výrobu produktov rybolovu a ich umiestňovanie na trh [1], naposledy zmenenú a doplnenú smernicou rady č. 97/79/ES [2], najmä na jej článok 11, keďže: (1) tím odborníkov Komisie vykonal inšpekčnú návštevu v Pakistane s cieľom overenia podmienok, za akých sa produkty rybolovu vyrábajú, skladujú a odosielajú do krajín spoločenstva; (2) legislatívne ustanovenia Pakistanu o zdravotnej kontrole a monitorovaní produktov rybolovu je možné považovať za ekvivalentné ustanoveniam uvedeným v smernici č. 91/493/EHS; (3) Sekcia námorného rybolovu (SNR) Ministerstva potravinárstva, poľnohospodárstva a chovu domácich zvierat je v Pakistane zodpovedná za efektívne overovanie aplikácie platných zákonov; (4) postup pri získavaní zdravotného osvedčenia uvedený v článku 11 ods. 4 písm. a) smernice č. 91/493/EHS musí obsahovať aj definíciu vzorového osvedčenia, minimálne požiadavky týkajúce sa jazyka (jazykov), v ktorom musí byť vypracované, a postavenie osoby oprávnenej podpísať toto osvedčenie; (5) podľa článku 11 ods. 4 písm. b) smernice č. 91/493/EHS musia byť rybie výrobky vybavené označením uvádzajúcim názov tretej krajiny a číslo schválenia/registračné číslo podniku, spracovateľského plavidla, mraziarne alebo mraziarenského plavidla, odkiaľ výrobok pochádza; (6) podľa článku 11ods. 4 písm. c) smernice č. 91/493/EHS musí byť vypracovaný zoznam schválených podnikov, spracovateľských plavidiel alebo mraziarní a zoznam plávajúcich mraziarní zaregistrovaných v zmysle smernice č. 92/48/EHS [3]. Tieto zoznamy sa musia zostaviť na základe informácií, ktoré SNR poskytne Komisii. Preto je úlohou SNR zabezpečiť dodržiavanie ustanovení uvedených za týmto účelom v článku 11 ods. 4 smernice č. 91/493/EHS; (7) SNR poskytla oficiálne uistenie o súlade s pravidlami ustanovenými v kapitole V prílohy k smernici č. 91/493/EHS a o dodržiavaní požiadaviek ekvivalentných ustanovení, uvedených v tejto smernici, v súvislosti so schvaľovaním alebo registráciou podnikov, spracovateľských plavidiel, mraziarní alebo mraziarenských plavidiel, z ktorých výrobky pochádzajú; (8) opatrenia uvedené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Sekcia námorného rybolovu (SNR) Ministerstva potravinárstva, poľnohospodárstva a chovu domácich zvierat bude kompetentným orgánom v Pakistane, overujúcim a potvrdzujúcim súlad produktov rybolovu a akvakultúry s požiadavkami smernice č. 91/493/EHS. Článok 2 Produkty rybolovu a akvakultúry pochádzajúce z Pakistanu musia vyhovovať nasledujúcim podmienkam: 1. každá zásielka musí obsahovať očíslovaný originál zdravotného osvedčenia, riadne vyplneného, podpísaného, opatreného dátumom a pozostávajúceho z jedného hárku papiera v súlade so vzorom uvedeným v prílohe A k tomuto dokumentu; 2. výrobky musia pochádzať zo schválených podnikov, spracovateľských plavidiel, mraziarní alebo z registrovaných mraziarenských plavidiel uvedených v prílohe B k tomuto dokumentu; 3. s výnimkou mrazených produktov rybolovu vo veľkoobjemovom balení určených na výrobu konzervovaných potravín, musí byť na každom balení slovo "Pakistan" a číslo schválenia/registračné číslo podniku, spracovateľského plavidla, mraziarne alebo mraziarenských plavidiel odkiaľ výrobok pochádza, napísané nezmazateľným písmom. Článok 3 1. Osvedčenia uvedené v článku 2 ods. 1 musia byť vypracované minimálne v jednom z úradných jazykov členského štátu, v ktorom sa vykonáva kontrola. 2. Osvedčenie musí obsahovať meno, funkciu a podpis predstaviteľa SNR a jeho úradnú pečiatku farebne odlíšenú od ostatného textu. Článok 4 Toto rozhodnutie je adresované členským štátom. V Bruseli 21. decembra 1999 Za Komisiu David Byrne člen Komisie [1] Ú. v. ES L 268, 24.9.1991, s. 15. [2] Ú. v. ES L 24, 30.1.1998, s. 31. [3] Ú. v. ES L 187, 7.7.1992, s. 41. -------------------------------------------------- PRÍLOHA A +++++ TIFF +++++ +++++ TIFF +++++ -------------------------------------------------- PRÍLOHA B ZOZNAM SCHVÁLENÝCH PODNIKOV Číslo | Názov | Adresa | TEC/03/87 | Mekran Fisheries (PVT) Ltd | West Wharf — Karachi | TEC/07/87 | M/S A.G. Fisheries (PVT) Ltd | West Wharf — Karachi | TEC/21/90 | M/S Pak Exports | West Wharf — Karachi | TEC/52/93 | M/S Long Wharf Seafood | West Wharf — Karachi | TEC/61/94 | M/S Spectrum Fisheries Ltd | West Wharf — Karachi | TEC/65/94 | M/S Coastal Sea Foods | West Wharf — Karachi | TEC/71/95 | M/S Sea Miles International | West Wharf — Karachi | TEC/58/94 | M/S Marine Food Industries (PVT) Ltd | Korangi Creek — Karachi | TEC/22/90 | M/S People Fisheries (PVT) Ltd | West Wharf — Karachi | --------------------------------------------------